ຄະນະຊາວໜຸ່ມຫ້ອງວ່າການສໍານັກງານປະທານປະເທດ ໄດ້ຈັດພິທີລາອອກຈາກການເປັນສະມາຊິກຊາວໜຸ່ມ ປປລ ຂອງຊາວ ໜຸ່ມຜູ້ທີ່ພົ້ນກະສຽນ ຂຶ້ນໃນຕອນເຊົ້າວັນທີ 30 ກໍລະກົດ 2021 ທີ່ຫ້ອງປະຊຸມໃຫຍ່ ຫສປທ ໂດຍການເປັນປະທານ ແລະ ໃຫ້ກຽດໂອ້ລົມຂອງ ສະຫາຍ ເພັດສະໝອນ ພັນທະວົງ ຮອງເລຂາຄະນະພັກ, ຮອງຫົວໜ້າຫ້ອງວ່າການສໍານັກງານປະທານປະເທດ, ຜູ້ຊີ້ນໍາວຽກງານອົງການຈັດຕັ້ງມະຫາຊົນ, ມີຄະນະບໍລິຫານງານຊາວໜຸ່ມ, ສະມາຊິກຊາວໜຸ່ມທັງໝົດພາຍໃນ ຫສປທ ເຂົ້າຮ່ວມ.
ໃນໂອກາດນີ້ ສະຫາຍ ນ. ຈິດຕະພອນ ເກດສຸວັນ ຮອງເລຂາຄະນະບໍລິຫານງານຊາວໜຸ່ມ ຫສປທ ໄດ້ຂຶ້ນຜ່ານຂໍ້ຕົກລົງ ເລກທີ 004, 005, 011, 016/ ຫປທ. ຊໜ ວ່າດ້ວຍການອະນຸມັດໃຫ້ສະມາຊິກຊາວໜຸ່ມ ທີ່ພົ້ນກະສຽນອອກຈາກການເປັນສະມາຊິກ ຊປປລ ຈໍານວນ 05 ສະຫາຍ. ຈາກນັ້ນ, ສະຫາຍ ເພັດສະໝອນ ພັນທະວົງ ຮອງເລຂາຄະນະພັກ, ຮອງຫົວໜ້າຫ້ອງວ່າການສໍານັກງານປະທານປະເທດ, ຜູ້ຊີ້ນໍາວຽກງານອົງການຈັດຕັ້ງມະຫານຊົນ ໄດ້ໂອ້ລົມເຊິ່ງສະຫາຍໄດ້ຍ້ອງຍໍຊົມເຊີຍຕໍ່ຜົນງານການເຄຶ່ອນໄຫວຕະຫຼອດໄລຍະການເປັນສະມາຊິກຊາວໜຸ່ມ ປປລ ແລະ ໄດ້ເນັ້ນໜັກຕໍ່ຊາວໜຸ່ມທີ່ພົ້ນກະສຽນ ແລະ ຄະນະຊາວໜຸ່ມຈົ່ງສຶບຕໍ່ສຶກສາອົບຮົມການເມືອງ – ແນວຄິດໃຫ້ສະມາຊິກຊາວໜຸ່ມ, ຊຸກຍູ້ສົ່ງເສີມໃຫ້ຊາວໜຸ່ມ ໄດ້ຮັບການຍົກລະດັບທາງດ້ານວິຊາສະເພາະ ແລະ ພາສາຕ່າງປະເທດ, ສົ່ງເສີມດ້ານດີຕັ້ງໜ້າແກ້ໄຂຈຸດອ່ອນຂໍ້ຄົງຄ້າງໃຫ້ຫຼຸດລົງເທື່ອລະກ້າວ, ຫັນປ່ຽນແນວຄິດໃໝ່ປັບປຸງໃຫ້ສອດຄ່ອງກັບສະພາບປະຈຸບັນ, ມີຄວາມເປັນເຈົ້າການຕ້ານ ແລະ ສະກັດກັ້ນທຸກປະກົດການຫຍໍ້ທໍ້ຕ່າງໆ ທີ່ເກີດຂຶ້ນໃນຖັນແຖວຊາວໜຸ່ມ ພາຍ ໃນ ຫສປທ, ຕ້ານ ແລະ ສະກັດກັ້ນການແຜ່ລະບາດຂອງພະຍາດໂຄວິດ-19.
ໃນໂອກາດດຽວກັນ, ຄະນະບໍລິຫານຊາວໜຸ່ມ ຫສປທ ຍັງໄດ້ເຜີຍແຜ່ເອກະສານວຽກງານຊາວໜຸ່ມ ອີກ 04 ເອກະສານ ຄື: ຍຸດທະຍາດການພັດທະນາຊາວໜຸ່ມ-ເຍົາວະຊົນລາວ ປີ 2021-2030 ສະເໜີໂດຍ ສະຫາຍ ປອ ວັນທອງ ນາກກະເສນ ເລຂາຄະນະບໍລິຫານງານຊາວໜຸ່ມ ຫສປທ, ກົດລະບຽບ ຄຊປປລ ສະໄໝທີ VIII ສະເໜີໂດຍ ສະຫາຍ ມີກາ ຄູນມີໄຊ ຮອງເລຂາຄະນະບໍລິຫານງານຊາວໜຸ່ມ ຫສປທ, ແຜນການດໍາເນີນງານຂອງຄະນະບໍລິຫານງານຊາວໜຸ່ມ ຫສປທ ສະໄໝທີ V ສະເໜີໂດຍສະຫາຍ ພຸດພະຈັນ ສີລິວົງໄຊ ຄະນະບໍລິຫານງານຊາວໜຸ່ມ ຫສປທ ແລະ ມະຕິກອງປະຊຸມສາມັນຄົບຄະນະບໍລິຫານງານ ສຊປລ ຄັ້ງທີ 2 ສະໄໝທີ VIII ສະເໜີໂດຍ ສະຫາຍ ສໍ ສຸວັນວິໄຊ ຄະນະບໍລິຫານງານຊາວໜຸ່ມ ຫສປທ.